**ADR Sud-Muntenia a organizat prima întâlnire a stakeholderilor proiectului Skills4Life**

Agenţia pentru Dezvoltare Regională (ADR) Sud-Muntenia, în calitate de lider de proiect, a organizat în data 16 septembrie a.c., prima întâlnire a stakeholderilor proiectului “**Skills4Life** *– Sprijinirea integrării socio-economice a tinerilor care părăsesc sistemele de protecție a copilului prin dezvoltarea competențelor și capacităților lor, prin politici de tranziție mai incluzive în regiunea Dunării”*, finanțat prin Apelul 2 al Programului pentru Regiunea Dunării.

Evenimentul s-a desfășurat la Universitatea Valahia din Târgoviște și a reunit peste 35 de reprezentanți ai autorităților publice locale, mediului universitar, ONG-urilor și mediului de afaceri. Au participat partenerii români ai proiectului – Asociația Oamenilor de Afaceri Argeș și Advanced Technology Systems – alături de reprezentanți a numeroase instituții din Regiunea Sud-Muntenia și București, printre care: AJOFM Călărași, Inspectoratului Școlar Județean Argeș, The Social Incubator, Concordia, DGASPC Argeș, DGASPC Ialomița și DGASPC Giurgiu.

În cadrul întâlnirii au fost prezentate obiectivele și rezultatele proiectului, activitățile desfășurate până în prezent precum și platforma digitală de instruire dedicată tinerilor, ce va pune la dispoziție resurse educaționale și cursuri pentru dezvoltarea competențelor necesare integrării profesionale și sociale.

Totodată, au avut loc discuții privind situația actuală a tinerilor din regiune, precum și prezentări de bune practici oferite de asociațiile The Social Incubator și Concordia, cu exemple concrete de sprijin pentru integrarea socio-profesională a tinerilor.

Această primă reuniune a consolidat parteneriatele și a creat premisele pentru o colaborare solidă, menită să sprijine tinerii – în special pe cei care părăsesc sistemul de protecție a copilului – în construirea unui viitor mai bun.

Proiectul Skills4Life își propune să contribuie la îmbunătățirea politicilor de tranziție dedicate tinerilor care părăsesc sistemul de protecție a copilului, prin dezvoltarea unui program educațional adaptat nevoilor acestora. Programul va include formarea unor competențe esențiale pentru integrarea pe piața muncii, precum și participarea la activități de mentorat și sprijin personalizat.

Proiectul este implementat de un consorțiu format din 12 parteneri din România, Cehia, Austria, Ucraina, Slovenia, Croația, Serbia, Bosnia și Herțegovina, Bulgaria și al cărui Coordonator este Agenția pentru Dezvoltare Regională Sud-Muntenia. Perioada de implementare a proiectului este 01 aprilie 2025 – 31 martie 2028.

Mai multe detalii despre proiect puteți afla accesând site-ul ADR Sud-Muntenia: <https://www.adrmuntenia.ro/proiectul-skills4life/static/2064>.